

**ΜΑΡΚΟΣ ΕΜΜ.ΚΑΦΟΥΡΟΣ**

**ΒΟΥΛΕΥΤΗΣ ΚΥΚΛΑΔΩΝ Ν.Δ**

**Ε Ρ Ω Τ Η Σ Η**

**Προς: Τον** **Υπουργό Εθνικής Οικονομίας και Οικονομικών, κ. Κυριάκο Πιερρακάκη**

**Θέμα: Μείωση των φορολογικών συντελεστών ΦΠΑ στο νησιωτικό σύμπλεγμα των Κυκλάδων**

Κύριε Υπουργέ,

Η ενίσχυση της νησιωτικότητας, ως στρατηγική προτεραιότητα της εθνικής οικονομικής πολιτικής, είναι απαραίτητη για την ισόρροπη ανάπτυξη, την κοινωνική συνοχή και τη βελτίωση της ποιότητας ζωής των πολιτών σε νησιωτικές περιοχές. Η γεωγραφική ιδιομορφία, το υψηλό κόστος μεταφοράς και οι περιορισμένες οικονομίες κλίμακας, διαμορφώνουν ένα περιβάλλον με αυξημένες ανάγκες και ιδιαίτερες απαιτήσεις για τα νησιά μας.

Η φετινή τουριστική περίοδος, με αισθητά μειωμένα έσοδα για πολλές περιοχές των Κυκλάδων, καθώς και η διαρκής πίεση που ασκείται από τις πληθωριστικές αυξήσεις σε βασικά αγαθά και υπηρεσίες, καθιστούν ακόμη πιο επιτακτική την ανάγκη για στοχευμένες παρεμβάσεις φορολογικής ελάφρυνσης.

Στο πλαίσιο αυτό, η Ευρωπαϊκή Οδηγία 2022/542 παρέχει στα κράτη-μέλη ευελιξία ως προς την πολιτική εφαρμογής των συντελεστών ΦΠΑ, προσφέροντας τη δυνατότητα μείωσης έως και 30% σε γεωγραφικά απομονωμένες ή ευαίσθητες περιοχές, όπως τα νησιά. Επιπλέον, διευρύνει σημαντικά τον κατάλογο των αγαθών και των υπηρεσιών που δύνανται να υπαχθούν σε μειωμένους συντελεστές, περιλαμβάνοντας είδη πρώτης ανάγκης, πολιτιστικά προϊόντα και πράσινες τεχνολογίες.

Η αξιοποίηση αυτών των δυνατοτήτων δύναται να ενισχύσει την ανταγωνιστικότητα των τοπικών οικονομιών, να ανακουφίσει τα νοικοκυριά από το αυξημένο κόστος ζωής και να συμβάλει ενεργά στην αναπτυξιακή δυναμική των νησιών, ιδιαίτερα σε περιοχές όπως οι Κυκλάδες.

Κατόπιν των ανωτέρω, ερωτάται ο κ. Υπουργός:

1. Προτίθεται το Υπουργείο Υπουργό Εθνικής Οικονομίας και Οικονομικών να εξετάσει την ενσωμάτωση των προβλέψεων της Οδηγίας 2022/542 στο εθνικό δίκαιο, ώστε να εφαρμοστούν μειωμένοι συντελεστές ΦΠΑ στα νησιά των Κυκλάδων;
2. Ποια μέτρα σχεδιάζονται για την αξιοποίηση αυτής της δυνατότητας προς όφελος των κατοίκων, των επιχειρήσεων και της αναπτυξιακής προοπτικής του νησιωτικού χώρου;

Ο Ερωτών Βουλευτής Αθήνα 08.08.2025

Mάρκος Εμμ.Καφούρος

Βουλευτής Κυκλάδων Ν.Δ